Title: Návrh na súhlas s presunom finančných prostriedkov medzi programami v rozpočte kapitoly Ministerstva hospodárstva SR v
Author: bubu
Last saved by: spano
Company: FPZO

Návrh na súhlas s presunom finančných prostriedkov medzi programami v rozpočte kapitoly Ministerstva hospodárstva SR v roku 2003 v zmysle § 10 zákona NR SR č. 303/1995 Z.z. o rozpočtových pravidlách v znení neskorších predpisov

Štátna grantová schéma konkurencieschopnosti – schéma B (ďalej len „ŠGS“) nadväzuje na predchádzajúce tzv. štátne príspevkové programy podpory exportu a investícií, ktoré boli schválené uznesením vlády SR č. 356 dňa   24. mája 2000 a realizované do konca  r. 2002. „ŠGS“ predstavuje nový typ štátnej pomoci de minimis, ktorý je plne v súlade            s implementačnými pravidlami EÚ týkajúcimi sa štátnej pomoci a so zákonom č. 231/1999 z.z. o štátnej pomoci v znení neskorších predpisov. 

„ŠGS“ vznikla aj v súvislosti so zabezpečením udržateľnosti projektu Phare SR 9906.01 EDIS v rámci pravidiel čerpania pomoci zo zdrojov EÚ, podľa Project Fiche vypracovaného k tomuto projektu. V prípade, že nebudú dodržané vyššie uvedené pravidlá udržateľnosti zmieneného projektu, môže sa otvoriť otázka financovania celého programu Phare SR 9906.01 EDIS v objeme 5,5 mil. EUR zo strany delegatúry Európskej komisie. Vláda SR sa vo svojom Memorande o porozumení uzavretom s delegatúrou Európskej komisie v roku 1999 zaviazala vytvoriť pre realizáciu FM 1999 agentúru na podporu exportu a investícií, ktorá bude pokračovať v programoch. 

 „ŠGS“ v zmysle prijatých procedurálnych pravidiel zaregistroval nezávislý Úrad pre štátnu pomoc pod registračným číslom „Schéma DM – 002/02“. Schéma nadobudla účinnosť dňom 3. októbra 2002 a jej platnosť sa končí 31. decembra 2006. Pod týmto číslom je notifikovaná aj na príslušnom Generálnom riaditeľstve EK (DG Competition). Poskytovateľom pomoci a vyhlasovateľom „ŠGS“ je Ministerstvo hospodárstva SR, jej vykonávateľom a gestorom je Slovenská agentúra pre rozvoj investícií a obchodu, š.p.o. 

Právny základ pre poskytovanie pomoci predstavuje § 3 zákona č. 231/1999 Z.z. o štátnej pomoci v znení neskorších predpisov (ďalej len zákon o štátnej pomoci) a Nariadenie komisie (EK) č. 69/2001 o aplikácii článkov 87 a 88 Zmluvy o založení ES pri pomoci de minimis, publikované v Úradnom vestníku /Official Journal/ Európskeho spoločenstva dňa 12. januára 2001, ktoré bude platiť do 31. decembra 2006.

Predmetom schémy B je poskytovanie pomoci de minimis na vytvorenie priaznivejších podmienok pre podnikateľské subjekty v oblasti obchodu,  účasti a prezentácie na medzinárodných výstavách a lepšieho využívania marketingových informácií.

Cieľom pomoci je zvýšiť efektívnosť obchodných činností a výroby,  zlepšiť pozíciu a konkurenčnú silu podnikateľských subjektov v obchodnej konfrontácii ich produkcie na domácich a zahraničných trhoch, ako i zvýšiť úroveň ich prezentačných aktivít pri dosahovaní strategických cieľov na daných trhoch na úroveň porovnateľnú s podnikateľskými subjektami v krajinách EÚ.

Na základe uvedených skutočností, najmä z dôvodu záväzku zabezpečenia udržateľnosti projektu Phare SR 9906.01 EDIS v rámci pravidiel čerpania pomoci zo zdrojov EÚ, uvedený materiál navrhuje zabezpečiť   financovanie „ŠGS“ pre rok 2003 z kapitoly MH SR vo výške 40 000 tis. Sk presunom z programu rozvoja cestovného ruchu – konkrétne          z podprogramu grantovej schémy pre rozvoj cestovného ruchu 02Q 06  do programu podpory priamych zahraničných investícií 02O, kde bude vytvorený nový podprogram 02O 06 „Štátna grantová schéma podpory konkurencieschopnosti – schéma B.
V podprograme grantovej schémy  pre rozvoj CR sú v súčasnosti alokované nasledovné prostriedky:
-	30 000 tis. Sk na bežné transfery (640)
-	36 000 tis. Sk na kapitálové transfery  (700).

Ministerstvo hospodárstva SR požaduje zabezpečiť presun sumy 40 000 tis. Sk na „ŠGS“ nasledovne:
-	presunom celej sumy 30 000 tis. Sk, určenej na bežné transfery
-	presunom sumy 10 000 tis. Sk z čiastky, určenej na kapitálový transfer a zmenou klasifikácie týchto prostriedkov na bežný transfer.

Navrhovaným riešením zostáva výška celkového schváleného rozpočtu kapitoly Ministerstva hospodárstva SR pre rok 2003 nezmenená.

Kompletná rekapitulácia presunov finančných prostriedkov v programoch rozpočtu kapitoly Ministerstva hospodárstva SR pre rok 2003 ako aj cieľ a merateľné ukazovatele napĺňania cieľa k novému podprogramu 02O 06 sú uvedené v prílohe.